Is-sena li għaddiet, fis-swali tac-cinema f’Malta u Għawdex ntwerew 373 film differenti. Mas-702,239 ruħ marru jaraw dawn il-films li bejniethom ħallsu kważi erba’ miljun Ewro. Il-films Maltin ghalkemm ftit fin-numru, kienu l-aktar li gibdu l-udjenzi. Fl-2013, intwerew ħames films Maltin fis-swali taċ-ċinema: numru żgħir meta jitqabbel mal-ammont ta’ films li ġew minn pajjiżi oħra, l-aktar mill-Istati Uniti. L-udjenzi li kkonkorrew għal dawn il-films proporzjonalment, u forsi b’sorpriża, kien l-ogħla mqabbel ma’ gruppi ta’ films oħra. Iċ-ċifri tal-Uffiċju Nazzjonali tal-Istatistika turi li kollettivament kien hemm aktar minn 25,000 ruħ li raw xi produzzjoni Maltija fiċ-ċinema fl-2013. Justin Camilleri mill-Euro Media Forum qal li l-popolarita’ tal-produzzjonijiet Maltin qiegħda dejjem tikber; u li r-rikonoxximent għal dawn il-films anki b’nomini prestiġjużi jawgura tajjeb għall-futur tal-industrija ċinematika Maltija. L-aktar films popolari kienu ‘Fast and Furious 6’; ‘the Smurfs’ u ‘Frozen’. Dawn jikkorrispondu ħafna ma’ xejriet internazzjonali fejn dawn il-films ukoll irreġistraw l-akbar udjenzi. Fil-klassifika tal-ewwel għaxra wkoll; ‘World War Z’, ‘Iron Man 3’, ‘Man of Steel’, ‘Despicable Me 2’; ‘Les Miserables’; ‘The Hobbit’ u ‘Captain Philips’. L-akbar udjenzi; aktar minn 600,000 ruħ raw films Amerikani li fil-maġġoranza tagħhom kienu animati jew ta’ ġeneri fittizji. Wieħed fil-mija biss mill-films li intwerew fis-swali taċ-ċinema Maltin kienu dokumentarji li attiraw ftit aktar minn 1,700 ruħ lejn iċ-ċinema. Mal-113 il-ħaddiem jaħdmu fit-teatri taċ-ċinema; l-aktar fuq bażi part time.